ШэкIэ щIа прунж хьэнтхъупс, фошыгъу хэлъу
Прунж лъэсар шыгъу зыхэдза псы къэкъуалъэм хакIутэ, зэIащIэурэ зэ къытрагъэкъуалъэ, тхъурымбэр къытрахыурэ. МафIэр щабэ ящIри, дакъикъэ 15 хуэдизкIэ ягъавэ, зэзэмызэ зэIащIэурэ, тхъурымбэри къытрахыурэ. ИтIанэ шэ гъэпщта щIакIэ, фошыгъу халъхьэри, хьэзыр хъуху ягъавэ.
Пщтыру фалъэм иракIэри, тхъуцIынэ халъхьэж. Лэкъум е щIакхъуэ дашх.
Халъхьэхэр (зы цIыху Iыхьэ): псыуэ — г 150-рэ, прунжу — г 50, шэ щIэмыхуу — г 500, фошыгъуу — г 15, тхъуцIынэу — г 15, шыгъуу — узыхуейм хуэдиз.
Балыджэ зэхэупщIэта,
джэдыкIэ хэлъу
Балыджэр зэхащыпыкI, икIри и пэм пытри паупщI, псы щIыIэкIэ ятхьэщI, сэкIэ яупщIатэ хъурей пIащIэ цIыкIуурэ, хьэкъущыкъу мыулъийм иралъхьэри, и щхьэр трапIэж. ДжэдыкIэ вынш гъэвар ягъэупщIыIури, кугъуэр кърах, абы шыгъу траудэри, яущэб, шатэ Iув халъхьэри, фIыуэ зэIащIэ. ДжэдыкIэм и хужьри яупщIатэ.
Балыджэ упщIэтам шыгъу хадзэ, зэIащIэурэ джэдыкIэ кугъуэ ущэбар, джэдыкIэм и хужь упщIэтар, шыбжий сыр хьэжа халъхьэ. Псори зэIащIэ, и щхьэр трапIэжри, щIыIапIэм деж ягъэув дакъикъэ 15 — 20-кIэ, нэхъ зэхэшыпсыхьын щхьэкIэ.
Апхуэдэу ягъэдия балыджэ упщIэтар тепщэч цIыкIум иралъхьэ пIинэу, бжьын цIынэ зэпыгъэлъэлъа трагъэщэщэж. ЩIакхъуэ, чыржын, лэкъум, кIэртIоф гъэва, кIэртIоф пIастэ дашх.
Халъхьэхэр (цIыхуищ Iыхьэ): балыджэу — г 400, джэдыкIэу — 3, шатэу — г 200, бжьыныщIэу — г 100, шыгъуу, шыбжийуэ — узыхуейм хуэдиз.
«Адыгэ шхыныгъуэхэр»
тхылъым къитхыжащ.
